Балаларга яңа сулыш

	Җинаять эшләгәнче, балаңны махсус кабул итү пунктына тапшыр. Дәүләт Думасы депутатлары әнә шундый кагыйдәләр кертмәкче. Яңа закон проектыннан күренгәнчә, моннан соң баласыннан баш тарткан хатын-кызлар сабыйны махсус социаль учреждениедә калдырып китә алачак.	 Дөресен әйтергә кирәк, куркыныч вәзгыять әлеге закон проектын гамәлгә ашыруны күптән таләп итә иде. Ана булырга теләмәүчеләр балаларын урамда, төрле пычрак урыннарда, урманнарда калдырып китүдән дә курыкмый. Моның җинаять икәнен белмәүчеләр дә шактый. Ә менә депутатлар яңа закон проекты ярдәмендә хатын-кызлар­ны нәкъ менә шул төрмә куркынычыннан арындырмакчы икән. Россия Дәү­ләт Думасының хатын-кыз, балалар һәм гаилә сораулары буенча комитет җитәкчесе урынбасары Наталья Кар­пович белдерүенчә, бы­ел­ның алты аенда гына да илдә 64 ана сабыен үтергән, йә ташлап калдырган. Шушы закон проекты гамәлгә кергән оч­ракта, тө­бәкләрдә махсус кабинетлар ачылачак. Ә баласыннан баш тарткан хатын-кызлар аларны аноним рәвештә әле­ге пунктларга тапшыра алачак.   Карпович сүзләренчә, депутатлар сайлау алдында торучыларга баласының гомерен саклап калырга мөмкин­лек кенә бирә. Аналар үзләре исә, мондый очракта, Россия законнары нигезендә җинаять эшләгән булып саналмаячак. Депутат әйтүенчә, әле­ге закон иң элек яңа туган сабыйларны юридик һәм социаль яклау өчен юнәлтел­гән. Ә инде мондый кабинетлар булганда хокук саклаучылар теге яки бу баланың кемнеке икәнлеген ачыклап йөрмәя­чәк, озакка сузыла торган процедуралар да узмаячак. Чөнки әлеге пунктларның нинди максат һәм ни өчен эшләгәнен барысы да белә. Өстәвенә сабыйның туу турында таныклыгы һәм социаль ташламаларга хокукы да барлыкка киләчәк. Шунысы мөһим, сабыйның яше алты айдан артмаска тиеш. Югыйсә аны кабул итмәя­чәкләр.   Сүздә барысы матур кү­ренсә дә, вәзгыять башкача фи­кер йөртергә этәрә икән шул. Мисал өчен, Дәүләт Думасы депутатлары белән кайбер экспертлар килешми. “Волонтерлар – ятим балаларга” проект фонды президенты Елена Ольшанская сүзләренчә, әлеге закон балалардан баш тарту очраклары­ның артуына китерәчәк. Сабыен урам­да яки рельста калдырып китүчеләрнең кү­бесе ниндидер махсус пунктларга барырга җыенмый да. Мондый “социаль тәрәзәләр” ачканчы, башта авыр хәлдә калган ха­тын-кызларга ярдәм итү­че профилактика хезмәтлә­ре эшен җайларга ки­рәк. Экспертны шулай ук баланы аноним рәвештә калдырып китә алу мөмкинлеге дә борчый. Аның фикеренчә, мондый ысул бе­лән аналарыннан тартып алынган сабыйларны тапшыручылар пәйда булмагае.   Бу сүзләрне балаларга психологик ярдәм күрсәтү үзә­ге җитәкчесе Евгений Цимбал да хуплый. Аның сүзлә­ренчә, баласыннан баш тартырга җыенган хатын-кыз сабыйны үтерү турында баштан ук уйлап йөри. Әлеге максаттан ул йөккә узуын яшерә, медицина учреждениеләре­нә дә мөрәҗәгать итми. Шуңа күрә бүген күбрәк булачак аналарга социаль-психологик ярдәм күрсәтү эшләрен җайлау кулайрак булачак. Ә инде баланы бернинди авырлыксыз кабул итү ­пунктына тапшыра алу мөмкинлеге алар өстен­нән җаваплылыкны төшерә­чәк. Шулай итеп, моңарчы баласын ташлап калдыручы ана үзенең гамәле белән җинаять кылган булып саналса, тиздән ул законлыга әвереләчәк. Тик ме­нә бу закон тагын берәр “мө­гез” китереп чыгармас микән соң? 
	Рәсим ХАҖИЕВ	
Ватаным Татарстан

	№ 185 | 01.10.2011	


